紫蘇
作者：章甫
朝代：宋

paragraphs: 吾家大江南，生長慣卑濕。
早衰坐辛勤，寒氣得相襲。
每愁春夏交，兩脚難行立。
貧窮醫藥少，未易辦芝朮。
人言常食飲，蔬茹不可忽。
紫蘇品之中，功具神農述。
爲湯益廣庭，調度宜同橘。
結子最甘香，要待秋霜實。
作腐罌粟然，加點須薑蜜。
由茲頗知殊，每就畦丁乞。
飄流無定居，借屋少容膝。
何當廣種藝，歲晚愈吾疾。